Η **Γιούλια Βικτόροβνα Νεστερένκο** (ρωσικά: *Юлия Викторовна Нестеренко*‎, λευκορωσικά: *Юлія Віктараўна Несцярэнка*‎, *Γιούλια Βικταράουνα Νεστσιαρένκα*, γεννήθηκε 19 Ιουλίου 1979) είναι Λευκορωσίδα πρώην αθλήτρια στίβου που αγωνιζόταν στους δρόμους ταχύτητας. Κατέκτησε το χρυσό μετάλλιο στα 100 μέτρα στους Ολυμπιακούς Αγώνες του 2004 στην Αθήνα με χρόνο 10,93 δευτερολέπτων.

Βιογραφία
---------

Η Νεστερένκο γεννήθηκε στο Μπρεστ της τότε Σοβιετικής Ένωσης σε μια οικογένεια που αγαπούσε τον αθλητισμό, με τον πατέρα της να παίζει βόλεϊ. Σε ηλικία 13 ετών κέρδισε διεθνή συνάντηση παίδων και νέων με αποτέλεσμα την υποψηφιοτητα της για  *Μaster of Sports*.
Σε ηλικία 15 ετών, η Γιούλια μετακόμισε στο Μινσκ και δοκίμασε τις δυνάμεις της σε πολλά αγωνίσματα του στίβου. Επέστρεψε στην πόλη της και εισήλθε στην Ακαδημία Φυσικής Αγωγής και έχοντας ήδη γνωρίσει τον μελλοντικό σύζυγό της Ντμίτρι Νεστερένκο, επίσης δρομέα ταχύτητας, προπονήθηκαν μαζί.

Στη Βουδαπέστη, στο Ευρωπαϊκό Πρωτάθλημα Κλειστού Στίβου του 2004 πήρε το πρώτο της μετάλλιο: έφτασε στον τελικό στα 60 μέτρα και κατέκτησε το χάλκινο με χρόνο 7,13 δευτερόλεπτα. Μετά από αυτή τη διάκριση, είχε άνετες συνθήκες για προετοιμασία για τους επερχόμενους Ολυμπιακούς Αγώνες, οι οποίοι απείχαν τέσσερις μήνες. Στην Αθήνα, δεν υπολογίζονταν στα φαβορί. Και στους τέσσερις όμως αγώνες της κατάφερε να πετύχει χρόνους κάτω από τα 11 δευτερόλεπτα (διαδοχικά 10,94 στον προκριματικό, 10,99 στον προημιτελικό, 10,92 στον ημιτελικό και 10,93 στον τελικό), ενώ στον τελικό πήρε τη νίκη την τελευταία στιγμή προς έκπληξη πολλών.

Αργότερα, αρνήθηκε ελκυστική πρόταση να αγωνιστεί στις Ηνωμένες Πολιτείες και η καριέρα της θα ακολουθήσει πτώση. Το 2005, στο Παγκόσμιο Πρωτάθλημα Στίβου στο Ελσίνκι, η Νεστερένκο κέρδισε το χάλκινο ως μέλος της εθνικής ομάδας της Λευκορωσίας στη σκυταλοδρομία 4x100 μέτρων, ενώ ήταν όγδοη στον τελικό των 100 μέτρων. Στο πρώτο της Ευρωπαϊκό Πρωτάθλημα Στίβου το 2006, η Νεστσιαρένκα αγωνίστηκε με επιτυχία, κατακτώντας την 6η θέση στα 100 μέτρα και πήρε το χάλκινο μετάλλιο στη σκυταλοδρομία 4x100 μέτρων. Το 2008, στους Ολυμπιακούς Αγώνες του Πεκίνου, δεν κατάφερε να περάσει στον τελικό του αγώνα των 100 μέτρων, φτάνοντας μόνο στα ημιτελικά. Ακολούθησε σοβαρός τραυματισμός της που περιόρισε την αγωνιστική της συμμετοχή.
Αποχώρησε από την ενεργό δράση το 2017 και έκτοτε ανέλαβε γυμνάστρια σε ομάδες ποδοσφαίρου.

Παραπομπές
----------

1. 1 2  «INTERNATIONAL OLYMPIC COMMITTEE : Yuliya NESTERENKO». Αρχειοθετήθηκε από το πρωτότυπο στις 21 Αυγούστου 2022. Ανακτήθηκε στις 21 Αυγούστου 2022.
2. 1 2 3  «Алімпійская чэмпіёнка Юлія Несцярэнка ў чэрвені святкуе дзень нараджэння». Ανακτήθηκε στις 12 Αυγούστου 2022.
3. 1 2 3  «Belarusian athlete Yulia Nesterenko: biography, achievements and interesting facts». Αρχειοθετήθηκε από το πρωτότυπο στις 22 Αυγούστου 2022. Ανακτήθηκε στις 12 Αυγούστου 2022.
4. 1 2  «Олимпийская чемпионка Юлия Нестеренко родилась и живёт в Бресте». Ανακτήθηκε στις 12 Αυγούστου 2022.
5. 1 2  «Юлия Нестеренко». Ανακτήθηκε στις 12 Αυγούστου 2022.
6. ↑  «Η Γουίλιαμς το χρυσό στα 100 μέτρα». Ανακτήθηκε στις 12 Αυγούστου 2022.
7. ↑  «Юлія Несцярэнка завяршыла спартыўную кар'еру». Ανακτήθηκε στις 12 Αυγούστου 2022.

Εξωτερικοί σύνδεσμοι
--------------------

* Yulia NESTSIARENKA